[{"text_idx": "#000000", "text": "Aspaldikoa da Donibane Garaziko saihesbide xedea, sekula gauzatzen ez dena. Azaroaren 17an, departamenduak gidaritza batzorde bat plantan ezarri zuen 2024. urte hastapenerako proposamen bat plazaratzeko. Bide Berria herritar taldeak batzordetik kanpo gelditu izana salatu du."}, {"text_idx": "#000001", "text": "Ez da sinplea erratea Donibane Garaziko saihesbidea egiteko xedeak zenbat episodio ukan dituen orotara, baina historia luzea du. Donibane Garazi zeharkatzen duen departamendu mailako bidean trafiko handia bada aspalditik, eta erdigunea saihestea beharrezkoa dela erraten da aspalditik; hala jakinarazi izan dute herritarrek, eta hautetsiek ere bai. Joan den azaroaren 17an, episodio berri bat ireki zen saihesbide xede bat ikertuko duen gidaritza batzorde baten sorrerarekin."}, {"text_idx": "#000002", "text": "Departamenduaren bidea izanik, Kontseilu Nagusiak du batzordea osatu, beste hautetsiekin: departamenduko ordezkariez gain, Euskal Elkargoko Mugikortasunaren Sindikatuko kideak eta Donibane Garaziko eta inguruetako zortzi auzapez bilduko dira saihesbide proposamen bat egiteko. Bide Berria Garaziko taldeak jakinarazi du batzorde horretan parte hartu nahi lukeela, baina gutun ireki batean salatu dute Annick Trounday Euskal Mendiko hautetsiak ez diela \u201cihardetsi\u201d berekin biltzeko egin dioten eskakizunari."}, {"text_idx": "#000004", "text": "Egunean 12.000 ibilgailu dira Donibane Garaziko erdigunea neguan zeharkatzen dutenak; udan, bikoiztu egiten da zenbakia, eta horien %5 ibilgailu pisuak dira: kamioiak edo traktoreak. Auzapeza saihesbidearen alde izatearen lehen arrazoia, dioenez, segurtasunarena da: \u201cAuzapez naizenetik, bost istripu izan dira. Xantza ukan dugu, ez baita kalte humanorik gertatu, baina, ikusirik zenbat herritar eta ikasle ibiltzen diren bide horren bazterrean, arazo handi bat gerta daiteke egun batez\u201d, abisatu du."}, {"text_idx": "#000006", "text": "Bide Berria taldeko kide Xavier Goenaga taxi gidaria da, eta ikusten du nola oren jakin batzuetan trafikoa saturatzen den; bereziki, ibilgailu \u201cpisuak\u201d desbideratzea ezinbestekoa zaio: \u201cKamioiak, traktoreak...; ez da horien lekua halako herri txiki batean. Horiendako, eta zenbait autorendako ere bai, behar litzateke beste bide bat. Batzuek ez dute Donibanetik absolutuki pasatu behar, gainera\u201d, argitu du."}, {"text_idx": "#000007", "text": "Trafikoaren datuak ezagutzen badira ere, departamenduak plantan ezarri duen batzordeak ikerketa berri bat eginen du, kantitatea neurtzeaz harago joanen dena, Intxauspek argitu duenez: \u201cIkerketan ikusiko da trafiko horren zein partek zeharkatzen duen Donibane Garazi eta zein parte herrira jiten den\u201d. Saihesbide bat egiten balitz ere, auzapezak argi du ez direla ibilgailuak oro bere herri erdigunetik baztertuko; 2013an jadanik ikerketa bat egin zuen departamenduak, eta, garaiko estimazioen arabera, ibilgailuen %35 desbideratuko lituzke bide horrek."}, {"text_idx": "#000008", "text": "Garaztarrak biltzen dituen Bide Berria taldean badakite saihesbideak ez duela herri barneko trafikoa arrunt aldatuko, eta, ondorioz, oinezkoentzat ere badituzte ideiak, Goenagaren erranetan: \u201cEgiten ahal lituzkete zubixka batzuk oinezkoendako, pasabide batzuk, ez ibiltzeko trafiko horren erdian\u201d. Intxauspek, alta, segurtatu du berantenik 2025. urtean gauzatuko dela Baionako bidea eta herriko etxeko plazaren arteko obra gotor bat: \u201cBide bazterra berritua izanen da. Ondotik, bigarren parte bat izanen da herriko etxeko plazatik Izpurako sarbideraino\u201d, ziurtatu du. Bidearen kudeaketa Departamenduaren eskumena bada ere, bide bazterrak herriaren esku dira."}, {"text_idx": "#000011", "text": "Bilkuretan parte hartzeko nahia berretsi du Goenagak, \u201cjakiteko nola pasatzen diren bilkura horiek, eta berdin proposamen batzuk egiteko\u201d ere. Troundayrekin bildu nahi eta ezina salatu du taxi gidariak, Bide Berriak gutun irekian ironiaz egin bezala. Donibane Garaziko Herriko Etxearekin ere harremanak mugatuak direla zehaztu du. Auzapezak \u201cez du segidarik ematen\u201d, haren erranetan."}, {"text_idx": "#000012", "text": "Zailtasun handia du proiektuak, dena den, eta denek argi dute Donibane Garaziko trafikoa arindu beharra argi bada ere, inguruko herriek bide berri bat hartzea ez dela aisa izanen. Bide Berriko kideak, adibidez, auzapez batzuekin harremanetan sartu dira, baina \u201clehenik urrunekoengana joanez, eta saihesbidea begi onez ikusten dute\u201d, esan du Goenagak; besterik da, berriz, haren iritziz, Izpurako eta Uharte Garaziko auzapezek ez dutela gauza bera erranen, saihesbidea haien herrietatik iraganen litzatekeelako, segurrenik."}, {"text_idx": "#000015", "text": "2014an egin zen Donibane Garaziko saihesbidea gauzatzeko azken saiakera, departamenduko lekuko ordezkaria Frantxoa Maitia zelarik. Orduan ere, gidaritza batzorde baten ikerketa egin zuten, ibilbide desberdinak proposatu, eta bakarra hobetsi zuen Maitiak. \u201cGeroztik ez zen deus gertatzen ari\u201d proiektu horren inguruan, Laurent Intxauspek oroitarazi duenez. Alta, auzapeza arranguratua da bideko trafikoaren datuen bilakaerarekin: \u201c2013an 11.000 ibilgailu zenbatu ziren. Zazpi urtez, trafikoa handitu da, eta ez dugu herri bizirik gaur egun, Departamenduko bide bat baita herria zeharkatzen duena\u201d."}, {"text_idx": "#000016", "text": "Horrekin bat egiten du Xavier Goenaga Bide Berriko kideak: \u201cBehar lukete zerbait pentsatu, bai, orain! Interes orokorrean eta ondoko belaunaldietan pentsatuz, behar lukete zerbait egin. Ez dakit gelditu ahal garen halako bide eta zirkulazioarekin herri txiki batean\u201d. Interneten eta paperean, erdi-erdi, saihesbidearen aldeko mila izenpedura bilduak ditu Bide Berriak. Beraz, saihesbidearen gidaritza batzordetik kanpo izanik ere, herritarrek sustatzen dute proiektua."}, {"text_idx": "#000017", "text": "Donibane Garaziko erdigunea 12.000 ibilgailuk zeharkatzen dute egunero. Udan, halako bik. Horien %5 ibilgailu pisuak dira: traktoreak eta kamioiak. Gidaritza batzordeak abiatu duen ikerketan argituko da horietarik zenbatek soilik herria zeharkatzen duten."}]